b'\n_START_ARTICLE_\nPape\xc5\xbe Kalist I.\n_START_SECTION_\n\xc5\xbdivljenjepis\n_START_PARAGRAPH_\nIme Kalist gr\xc5\xa1ko \xce\x9a\xce\xac\xce\xbb\xce\xbb\xce\xb9\xcf\x83\xcf\x84\xce\xbf\xcf\x82 (Kalistos) pomeni slovensko: \xc2\xbbNajlep\xc5\xa1i\xc2\xab._NEWLINE_Pape\xc5\xbe Zefirin, ki je poznal njegovo nadarjenost in pobo\xc5\xbenost, ga je kmalu nato posvetil v diakona. V upravo mu je izro\xc4\x8dil katakombe ob Salarijski in Apijski cesti, ki jih je Kalist raz\xc5\xa1iril in polep\xc5\xa1al s poslikavami in napisi. Skrbel je tudi za cerkveno premo\xc5\xbeenje, s tem pa tudi za podporo reve\xc5\xbeem in trpe\xc4\x8dim kristjanom. Postal je tako spo\xc5\xa1tovan in priljubljen, da so ga po Zefirinovi smrti soglasno izvolili za njegovega naslednika. Tudi kot pape\xc5\xbe je najprej ohranil velik \xc4\x8dut za reve\xc5\xbee in zapostavljene, osebno pa ostal poni\xc5\xbeen in miren tudi takrat, ko so ga napadali in blatili.\n_START_SECTION_\nKalist je delil usodo su\xc5\xbenjev\n_START_PARAGRAPH_\nKalistu je bila \xc5\xbee ob rojstvu namenjena usoda su\xc5\xbenja. Rodil se je o\xc4\x8detu Domiciju v Rimu leta 155. Bil je kristjan, izredno nadarjen, spreten, po\xc5\xbertvovalen in po\xc5\xa1ten, zato ga je njegov gospodar Karpofor cenil, ga imel rad in se nanj popolnoma zanesel. Tako zelo, da mu je v upravljanje zaupal vodenje svoje menjalnice v Rimu na Ribjem trgu. Kakorkoli je \xc5\xbee bil Kalist sposoben, mu je njegova po\xc5\xa1tenost in prevelika zaupljivost prinesla tudi veliko trpljenja. Nekateri so ga namre\xc4\x8d izkoristili in zlorabili njegovo dobroto, tako da je menjalnica propadla. Ker se je zbal kazni, je zbe\xc5\xbeal, a so ga na\xc5\xa1li, ga zgrabili in vrgli v kaznilnico za su\xc5\xbenje. Kr\xc5\xa1\xc4\x8danski prijatelji so mu sicer posku\xc5\xa1ali pomagati, da bi dokazal svojo nedol\xc5\xbenost, a ker je bilo dol\xc5\xbenikov \xe2\x80\x93 zlasti med rimskimi \xc5\xbdidi \xe2\x80\x93 , ki so to tajili, preve\xc4\x8d in so bili bolj pretkani, je bil obsojen na bi\xc4\x8danje in delo v svin\xc4\x8denih rudnikih na Sardiniji. \xc5\xbdivljenje tu pa je bilo neznosno in na meji \xc4\x8dlove\xc5\xa1kega. Spali so na golih tleh, v obupnem smradu, z razpadajo\xc4\x8do obleko na sebi. Morali so kopati rudo v rudniku ali pa razbijati kamenje na vro\xc4\x8dem soncu. Kalist je tu pre\xc5\xbeivel nekaj let, dokler ga cesar ni pomilostil.\n_START_SECTION_\nKalistove katakombe\n_START_PARAGRAPH_\nKalista, nekdanjega su\xc5\xbenja, je pape\xc5\xbe Zefirin posvetil v diakona in mu izro\xc4\x8dil najprej upravo Rimskih katakomb (podzemeljskih pokopali\xc5\xa1\xc4\x8d) ob Salarijski in Apijski cesti, pozneje pa nadzorstvo nad vso cerkveno imovino. Kalist je katakombe ob Apijski cesti tako spretno uredil, raz\xc5\xa1iril in olep\xc5\xa1al, da se jim \xc5\xa1e danes ne moremo na\xc4\x8duditi. Po njem se imenujejo Kalistove katakombe in jih rimski romarji najve\xc4\x8d obiskujejo.\n_START_SECTION_\nPrvi protipape\xc5\xbe Hipolit (217-235)\n_START_PARAGRAPH_\nTudi kot pape\xc5\xbe je Kalist ohranil velik \xc4\x8dut za reve\xc5\xbee in zapostavljene, osebno pa ostal poni\xc5\xbeen in miren tudi takrat, ko so ga napadali in blatili. _NEWLINE_Mnogim \xc2\xbbuglednej\xc5\xa1im\xc2\xab\xc2\xa0Rimljanom se je namre\xc4\x8d zdelo pod \xc4\x8dastjo, da na pape\xc5\xa1kem prestolu sedi nekdanji su\xc5\xbeenj. Poleg tega se je moral boriti proti nekaterim zmotam in krivim naukom ter nekaj \xc4\x8dasa prena\xc5\xa1ati tudi protipape\xc5\xbea Hipolita, ki pa se je pozneje spreobrnil in umrl kot mu\xc4\x8denec skupaj s pape\xc5\xbeem Poncijanom, ki ga je sprejel nazaj v cerkveno ob\xc4\x8destvo. Hipolit je bil sicer u\xc4\x8den teolog, vendar mu je manjkalo poni\xc5\xbenosti. Zato se je dal najprej posvetiti za \xc5\xa1kofa, potem pa \xc5\xa1e za (proti)pape\xc5\xbea. Na tem polo\xc5\xbeaju je ostal skoraj vse do svoje smrti za \xc4\x8dasa treh (pravih) pape\xc5\xbeev: Kalista I., Urbana I. in Poncijana.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nStaro izro\xc4\x8dilo pravi, da je Kalist umrl mu\xc4\x8deni\xc5\xa1ke smrti. Cerkev se ga spominja 14. oktobra._NEWLINE_Njegova smrt se opira na legendarno izro\xc4\x8dilo, ki pravi, da so ga utopili v vodnjaku onstran Tibere oz. vrgli skozi okno hi\xc5\xa1e, kjer je z verniki obhajal bogoslu\xc5\xbeje'